मुसलपुर , 19 अक्टबरःबावैसो सान सिगां बागसा जिल्लानि बरमायाव खुंफुंजानाय बि पि एफ दोलोनि 71 थि मिरु माव'फुं जथुमयाव थांखि लानाय बादियै रबिबारखालि बागसा जिल्लानि सदर मुसलपुराव मुसलपुर गुदि बि पि एफनि बान्जायनायाव दाखोर - दाला सिबस्रांनाय मोनसे हाबाफारि लानाय जायो । बे सिबस्रांनाय हाबाफारिखौ बेखेवनानै होयो 24 नं मुसलपुर बियाबनि बि पि एफनि बिजाथि थामहिनबा बि टि सिनि बारग'  माव 'फुं सोद्रोमा अन्सुमै खुंगुर बर'आ । हाबाफारिखौ बेखेवना होनाय समाव बि पि एफनि बिजाथि अन्सुमै खुंगुर बर'आ फोरमायनाय बादिब्ला बे सिबस्रांनाय हाबाफारिखौ मुसलपुरनि अनगायैबो बियाबनि सिङाव थानाय दाब दाब ओन्सोलफोराव दुर्गा फुजानि सिगां आरो उनावबो लानाय जागोन । बेनि अनगायैबो बियाबनि दाब दाब जायगानि फरायसालिफोरखौबो साखोन - सिखोन खालामनायनि अनगायै सेनिटाइस खालामनायजों लोगोसे फरायसाफोरनो मास्क रान्ना होगोन होन्नानै बिथां बर'आ बुंथियो । मख'जाथावदि , ओन्सोलनि गोबां आइजोफोरजों लोगोसे राइजो - राजाफोराय हाबाफारियाव बि पि एफ हान्जानि बिजाथि अन्सुमै खंगुर बर'खौबो आखाइयाव हासिब लानानै दाखोर - दाला सिबस्रांनाय नुनो मोन्दों । 
बागसानि मुसलपुराव बि पि एफआ सिबस्रांनाय हाबाफारि बान्जायदों